作者：无名氏
词牌/韵律：贺新郎

paragraphs: 喜动神仙屋。
正三秋、长空月满，又逾一宿。
传道垂弧当此日，缘是蓝田生玉。
更子舍、新归婉淑。
好事重重欣逢遇，合称觞、宴席倾醽醁。
拼一醉，欢娱足。
桃源庆婿歌新曲。
想蓬莱、仙洞又献，长生真箓。
看一点、老人照耀，牛女莱庭祝福。
合长幼、芝兰满目。
总向来秋高折桂，麻衣换取蓝袍绿。
永遇乐，食天禄。